Kleuter vermis ná kapers met haar wegjaagArgieffoto: Pixabay ŉ Vierjarige dogtertjie word glo vermis nadat kapers Saterdagoggend met haar pa se motor weggejaag het – terwyl sy steeds in die voertuig was. Kol. Thembeka Mbele, woordvoerder van die KwaZulu-Natalse polisie, wou nie Sondag veel inligting oor die saak bekendmaak nie en het gesê die ondersoek is in ŉ “intensiewe en sensitiewe” stadium. Mbele het wel bevestig dat die voorval omstreeks 07:15 op die hoek van Shepstone- en Dinkelmanweg in New Germany plaasgevind het. Volgens Mbele was ŉ 45-jarige man en sy kleuterdogter in ŉ VW Golf wat by ŉ verkeerslig stilgehou het. ŉ Voertuig met vier insittendes het langs hom stilgehou en vuurwapens is op die pa gerig. Die kapers het hom na bewering uit die voertuig gedwing voordat hulle weggejaag het met sy dogtertjie glo steeds binne die voertuig. ŉ Saak van voertuigkaping is by die Pinetown-polisiestasie aanhangig gemaak. Daar is tot dusver nog niemand in hegtenis geneem nie.